Milan Urbáni

MUDr. Milan Urbáni, CSc. MPH (* 21. august 1944, Ratkovská Zdychava) je bývalý poslanec Národnej rady Slovenskej republiky a bývalý podpredseda ĽS-HZDS.

Životopis 
MUDr. Milan Urbáni absolvoval v roku 1967 Lekársku fakultu UPJŠ v Košiciach. Od roku 1967 pracoval ako lekár v Banskej Bystrici. V rokoch 1975 až 1980 pôsobil ako primár v Central Hospital Kabwe v Zambii, neskôr v Líbyi. V roku 1991 pracoval ako vedúci odboru zdravotníctva ONV v Banskej Bystrici. V roku 1992 bol vedúcim gynekologického oddelenia polikliniky v Banskej Bystrici. Ako riaditeľ tejto polikliniky pôsobil v rokoch 1996 až 1999.

V roku 2002 bol zvolený za poslanca NR SR za HZDS. Na sneme strany 14. júna 2003 v Púchove bolo HZDS premenované na ĽS-HZDS. Milan Urbáni bol zároveň na tomto sneme zvolený za podpredsedu ĽS-HZDS pre vnútornú politiku. Na sneme strany 4. júna 2005 v Prešove bol opätovne zvolený za podpredsedu. V parlamente bol členom Výboru NR SR pre zdravotníctvo a Stálej delegácie NR SR do Parlamentného zhromaždenia Rady Európy.

V roku 2017 kandidoval na predsedu Banskobystrického samosprávneho kraja. Nebol zvolený, získal 1,21 %.

Referencie

Iné projekty

Externé odkazy 
 oficiálny životopis na stránke HZDS

Slovenskí politici
Poslanci NR SR (2002 – 2006)
Poslanci NR SR (2006 – 2010)
Osobnosti z Rovného (okres Rimavská Sobota)
Politici ĽS-HZDS
Absolventi Lekárskej fakulty Univerzity Pavla Jozefa Šafárika v Košiciach
Slovenskí gynekológovia